כיצד דלפה זהותו של שחקן הכדורגל הבריטי ראין גיגס לטוויטר, שם נחשף הרומן שלו עם כוכבת ריאליטי למרות צו איסור פרסום?
איש שוק-ההון, לא עיתונאי, הוא מי שחשף ראשון בטוויטר את שמו של שחקן הכדורגל הנשוי ראין גיגס כמי שניהל רומן עם הדוגמנית וכוכבת הריאליטי אימוגן תומס, קובע ה"סאנדיי טיימס" הבריטי. מגזין התקשורת "פרס גאזט" מדווח כי על-פי תחקיר ה"סאנדיי טיימס", גיימס וובלי, אנליסט בבנק, הוא מי שצייץ ראשון את שמו של גיגס בהקשר של הרומן עם תומס וצו איסור הפרסום על הפרשה. הציוץ של וובלי "צויץ מחדש" (re-tweeted) על-ידי כאלף משתמשי טוויטר. בהמשך נפוץ שמו של גיגס בעשרות אלפי ציוצים. אלא שעל פי ה"טיימס", הציוץ שצייץ אודות גיגס היה תגובה לפוסט בבלוג שפירסם את תמונתה של תומס ולצידה רמזים לכך שהיא מנהלת רומן עם גיגס וכי על הסיפור מוטל צו איסור פרסום. הבלוגר שפירסם את הפוסט היה עובד לשעבר בסוכנות צילום עיתונות שסיקרה את בתי המשפט.